Byggðarráð Skagafjarðar gerir athugasemdir við úrbótaáætlun Umhverfisstofnunar vegna olíumengunar frá bensínstöð N1 á Hofsósi og vill að gengið sé lengra í hreinsunarstarfi með jarðvegsskiptum. Sigfús Ingi Sigfússon sveitarstjóri segir fyrir löngu orðið óboðlegt með öllu hvað hreinsunarstarf hefur tekið langan tíma.
Olíuleki frá bensíngeymi á Hofsósi kom í ljós í desember 2019 og voru tvö hús rýmd vegna mengunar. Í úrbótaáætlun Verkís verkfræðistofu eru lagðar til umtalsverðar aðgerðir til að lofta um jarðveginn og gert ráð fyrir að hreinsunarstarf taki allt að tvö ár. Umhverfisstofnun lagði fyrr í mánuðinum fram tillögur að fyrirmælum um úrbætur sem byggðu á þessari úrbótaáætlun.
Þetta er vissulega farið fram á meiri aðgerðir en eru boðaðar í þessum tillögum. Ég vona bara að þeir bregðist við eins fljótt og hægt er, þetta er búið að vera langur tími þar sem fólk hefur verið fjarri bæði heimilum og vinnustað og það er fyrir löngu orðið óboðlegt með öllu hvað þetta er búið að taka langan tíma.
Sveitarstjóri Skagafjarðar segir óboðlegt hvað hreinsunarstarf vegna olíumengunar frá bensínstöð N1 á Hofsósi hefur tekið langan tíma. Áætlað er að hreinsunin taki allt að tvö ár.